b'\n_START_ARTICLE_\nTartu\n_START_SECTION_\nIstorija\n_START_PARAGRAPH_\nV a. minima Tarbatu gyvenviet\xc4\x97, 1030\xc2\xa0m. rusai \xc4\xafk\xc5\xabr\xc4\x97 tvirtov\xc4\x99, pavadin\xc4\x99 j\xc4\x85 Jurjevu (rus. \xd0\xae\xd1\x80\xd1\x8c\xd0\xb5\xd0\xb2). XIII\xe2\x80\x93XVI a. miestas priklaus\xc4\x97 Hanzai. 1582\xe2\x80\x931600 ir 1603\xe2\x80\x931625\xc2\xa0m. priklaus\xc4\x97 Abiej\xc5\xb3 Taut\xc5\xb3 Respublikai, 1600\xe2\x80\x931603 ir 1625\xe2\x80\x931704\xc2\xa0m. \xc5\xa0vedijai, 1704\xc2\xa0m. miest\xc4\x85 prie Rusijos prijung\xc4\x97 caras Petras I. \xc5\xa0vedi\xc5\xa1kai ir voki\xc5\xa1kai vadintas Dorpat, sutrumpinus viduram\xc5\xbei\xc5\xb3 esti\xc5\xa1k\xc4\x85 pavadinim\xc4\x85 Tarbatu. 1775\xc2\xa0m. miest\xc4\x85 smarkiai nusiaub\xc4\x97 gaisras. Nuo XIX a. vidurio tapo est\xc5\xb3 tautinio jud\xc4\x97jimo ir kult\xc5\xabros centru. 1869 m. Tartu surengta pirmoji Estijos dain\xc5\xb3 \xc5\xa1vent\xc4\x97. Nuo 1918 m. vasario iki gruod\xc5\xbeio okupuotas kaizerin\xc4\x97s Vokietijos. 1920 m. vasario 2 d. mieste pasira\xc5\xa1yta Tartu taika tarp Estijos ir Rusijos. T\xc5\xb3 pa\xc4\x8di\xc5\xb3 met\xc5\xb3 spalio 14 d. \xe2\x80\x93 taika tarp Suomijos ir Rusijos. Miestas smarkiai nusiaubtas Antrojo pasaulinio karo metu._NEWLINE_Sovietme\xc4\x8diu mieste veik\xc4\x97 automobili\xc5\xb3 remonto gamykla (rus. \xd0\xa2\xd0\xb0\xd1\x80\xd1\x82\xd1\x83\xd1\x81\xd0\xba\xd0\xb8\xd0\xb9 \xd0\xb0\xd0\xb2\xd1\x82\xd0\xbe\xd1\x80\xd0\xb5\xd0\xbc\xd0\xbe\xd0\xbd\xd1\x82\xd0\xbd\xd1\x8b\xd0\xb9 \xd0\xb7\xd0\xb0\xd0\xb2\xd0\xbe\xd0\xb4 \xe2\x84\x96 3), gaminusi autobusus ir furgonus. Dalis j\xc5\xb3 buvo atve\xc5\xbeama ir \xc4\xaf Lietuv\xc4\x85 (daugiausia\xc2\xa0\xe2\x80\x93 TA-943 tipo furgonai duonai ir kitiems maisto produktams ve\xc5\xbeti, naudoti iki pat Nepriklausomyb\xc4\x97s atgavimo).\n_START_SECTION_\nUniversitetas\n_START_PARAGRAPH_\nTartu universitet\xc4\x85 1632\xc2\xa0m. \xc4\xafk\xc5\xabr\xc4\x97 Gustavas II Adolfas; universitetas perkeltas \xc4\xaf Pernu 1699\xc2\xa0m., u\xc5\xbedarytas 1710\xc2\xa0m. ir v\xc4\x97l atidarytas Tartu mieste 1802\xc2\xa0m. Universitetas \xc5\xbeymus observatorija, men\xc5\xb3 muziejumi, botanikos sodu, biblioteka. 1951\xc2\xa0m. \xc4\xafkurta \xc5\xbeem\xc4\x97s \xc5\xabkio mokykla._NEWLINE_Tartu universitete mok\xc4\x97si Jonas Bili\xc5\xabnas, Antanas Merkys ir kiti \xc5\xbeym\xc5\xabs lietuviai. _NEWLINE_2007\xc2\xa0m. universiteto prorektore dirbo Birut\xc4\x97 Klaas.'